The War Room : กรีซ จบไม่จบ? ถ้าจบ จบแบบไหน? - FINNOMENA
26 ส.ค. 2560

The War Room ถึงแม้จะออกมาแค่ 2 ตอน แต่กระแสตอบรับถือว่าดีใช้ได้ ต้องขอบคุณผู้อ่านทุกท่านนะครับ วันนี้ เนื่องจากมีประเด็นเกี่ยวข้องกับตลาดโลก ที่เราสองคนถกกันตั้งแต่กลางคืน และมีมุมมองแตกต่างในรายละเอียด เลยคิดว่า จะมาขยายประเด็นให้ผู้อ่านได้ร่วมอยู่ใน War Room ห้องนี้ด้วย เชิญติดตามครับ
ชยนนท์ คืนนี้คือเส้นตายจ่ายคืนหนี้ IMF จำนวน $1.7 Billion แล้ว คุณว่ากรีซจะหาเงินมาจ่ายได้ไหมเนี่ย?
เจษฎา ลำพังความสามารถของกรีซ ไม่มีเงินจ่ายหรอกครับ ถ้าจะไม่ให้ผิดนัดชำระหนี้คืนนี้ (Default) มีอยู่ 2 ทางคือ IMF ยอมเลื่อน Deadline การชำระหนี้ให้ หรือมีอัศวินขี่ม้าขาวอย่างรัสเซีย หรือจีนยื่นมือเข้ามาช่วยด้วยการให้เงินกู้ฉุกเฉิน แล้วคุณแบงค์ล่ะ คิดว่าเจ๊งไม่เจ๊ง

ชยนนท์ เท่าที่ตามข่าว MD ของ IMF บอกค่อนข้างชัดเจนแล้วนะว่าไม่เลื่อน ผมว่า คืนนี้กรีซจะเบี้ยวหนี้ IMF แน่นอน ฟันธง!!
เจษฎา แล้วคุณกลัวไหมว่าตลาดหุ้นจะพังหลังกรีซเบี้ยวหนี้?
ชยนนท์ หนี้ที่กรีซกู้ IMF ไม่ใช่ Sovereign Debt ที่รัฐบาลโน้นนี้ หรือสถาบันการเงินที่ไหนในโลกเป็นเจ้าหนี้ ความเสี่ยงมันจำกัด เพราะฉะนั้นจะเบี้ยวก็เบี้ยวไป ไม่เห็นมีปัญหา ถ้าตราบใดที่ทำประชามติออกมาในวันที่ 5 ก.ค. ประชาชนโหวต ‘Yes’ รับเงื่อนไขปฎิรูปตามข้อเสนอยูโร ก็ได้เงินก้อนใหม่มาต่อชีวิตอยู่ดี
เจษฎา ผมว่าอัศวินม้าขาวเกิดได้ยากคืนวันที่ 30 มิ.ย.นี้ แต่ถ้ามาจริงมีเฮ! ตลาดรีบาวนด์ทั่วโลกแน่นอน ซึ่งถ้ากรีซไม่จ่ายเงินคืนนี้ก็จะยังมีเวลา Grace period อีก 30 วันในการหาเงินมาคืน IMF และหลีกเลี่ยงการ “Default” อย่างเป็นทางการได้ ซึ่งถ้าหากประชาชนชาวกรีซโหวต “Yes” ในวันที่ 5 ก.ค. ก็จะเท่ากับว่าแผนการปรับโครงสร้างหนี้ไปต่อได้โดยไม่มีการ Cross Default คือการผิดนัดชำระหนี้อย่างเป็นทางการ อย่างไรก็ตามผู้นำกรีซซ้ายจัด นาย Tsipras ก็ออกมารณรงค์ให้ชาวกรีซโหวต “NO” ไม่รับแผนรัดเข็มขัดของ IMF เช่นกัน ซึ่งผมว่าชาวกรีซมีเสียวว่าอาจจะเอาด้วยเพราะไม่อยากเพิ่มภาษี หรือลดสวัสดิการอีกแล้ว
ชยนนท์ ถึงแม้ไม่ถือว่า Cross Default วันนี้ แต่ถ้าผลประชามติออกมาว่า “NO” ก็ต้องออกจากยูโรโซนอยู่ดีนะ ผมว่า มันโคตรน่ากลัวสำหรับคนกรีซเลย เพราะ การจะกลับไปใช้สกุลดรักม่าของตัวเองในชั่วโมงนี้ นึกให้ตายยังไง ก็นึกไม่ออกว่ามันดีกว่าเดิมตรงไหน ผมมองว่า ถึง IMF ไม่ช่วย แต่เจ้าหนี้หลักอีก 2 คนคือ ECB และ EU ซึ่งกรีซมีหนี้กับ 2 เจ้าหนี้เยอะกว่ามากๆ ก็ต้องช่วยอยู่ดี
เจษฎา ปัญหาคือ Tsipras ดันออกมาพูดว่า “เชื่อเถอะ ยังไง EU ก็ไม่ปล่อยให้กรีซออกจากก๊วนหรอกน่า” ซึ่งมันดูเป็นการท้าทายอำนาจพอสมควรนะ เกิด EU เลือดขึ้นหน้า EGO บังตา แล้วปัดทุกๆข้อตกลงในวินาทีสุดท้าย ก็หมายถึงจบเห่
ชยนนท์ ความเห็นของกูรูการเงินหลายคนก็มีเสียวนะ อ่านแล้วจะเป็นลม 555+ ยกตัวอย่างเช่น El-Erian ที่เคยเป็น CEO และ co-CIO ของ PIMCO ให้ความเห็นผ่าน Bloomberg ว่า กรีซ มีโอกาสถึง 85% ที่จะออกจากยูโรโซน ในขณะที่ Marc Faber อีกหนึ่งกูรูที่ผมชื่นชอบก็บอกว่า อยากให้กรีซออกๆไปเหอะ จะได้จบๆ อยู่ไป ประเทศก็ไม่ฟื้นหรอก หึหึ
เจษฎา เสียงแตกพอควรนะครับ เพราะก็มีบรรดานักวิเคราะห์อีกฝั่งที่เชื่อว่ายังไงก็ตกลงกันได้ และประชาชนกรีซจะโหวต “YES” ตามโพลที่ได้สำรวจไป
ชยนนท์ ผมฟันธงว่าโหวต “YES” กรีซต้องยื้อไปให้ถึงวันที่ 20 ก.ค. ให้ได้ วันนั้น กรีซจะมีอำนาจการต่อรองสูงขึ้นอีกเป็นเท่าตัว เพราะมีหนี้ที่ครบกำหนดกับ ECB รออยู่ €4 Billion หนี้กับ IMF วันนี้มันเด็กๆ แล้วถ้า EU มองอย่างมีสตินะ ช่วยกรีซมาตั้งกี่ปี หนี้เยอะตั้งเท่าไหร่ จะทิ้งเขาไปตอนนี้ มันใช่เรอะ…  สรุปผมมองว่า อย่ามองแค่เหตุการณ์นี้แล้วคิดว่าหน้าข่าวหนังสือพิมพ์จะไม่มีกรีซมากวนใจอีก ดูจากหนี้ที่กรีซต้องชำระกับเจ้าหนี้ตามกำหนดในรูปด้านล่างเนี่ย มีวันที่ 20 ก.ค. และ 20 ส.ค. ให้ดูกันอีกรอบครับ แต่คงไม่ตื่นเต้นเท่าวันนี้แล้วละ
เจษฎา จากที่เราถกกันวันนี้ผมขอสรุปเป็น Scenario ดังนี้แล้วกัน แล้วออกหัวออกก้อยเราสองคนจะมา update สถานการณ์กันอีกอย่างใกล้ชิด
กรณี 1 โอกาสเกิดขึ้นน้อย 20%- ถ้าหากกรีซไม่ Default คืนนี้ นั่นคือยุโรปยอมยืดหนี้ให้ หรือมีประเทศใดยื่นมือเข้าช่วย ตลาดหุ้นโลกจะ rebound แรงทันทีพรุ่งนี้
กรณี 2 โอกาสเกิดขึ้นปานกลาง 50% – กรีซผิดนัดชำระคืนนี้ และประชาชนกรีซ Vote YES รับแผนปรับโครงสร้างหนี้ในวันที่ 5 ก.ค. ตลาดหุ้นโลกจะผันผวนในสัปดาห์นี้สิ้นสุดการปรับฐาน และกลับสู่ขาขึ้นในสัปดาห์หน้า
กรณี 3 โอกาสเกิดขึ้นปานกลาง 30% – กรีซผิดนัดชำระหนี้คืนนี้ และประชาชนกรีซ Vote NO ในวันที่ 5 ก.ค. นั่นคือกรีซมีโอกาสสูงที่จะออกจาก Eurozone น่าจะทำให้ตลาดลงต่อซักพัก และจะ rebound ในที่สุดด้วยพื้นฐานเศรษฐกิจยุโรปที่ดีขึ้นเรื่อย ๆ และปัญหา Overhang เรื่องกรีซได้จบลง
แท็ก:
FundTalk
Greece
The War Room
กรีซ
แชร์บทความ:
ผู้เขียน
Mr.Messenger
"ชยนนท์ รักกาญจนันท์ หรือ รู้จักกันในนามแฝงในเว็บบอร์ดพันทิพย์ ห้องสินธร ว่า “Mr.Messenger” เจ้าของ Blog http://iammrmessenger.com ปัจจุบันปฏิบัติหน้าที่เป็นผู้บริหารสูงสุดสายงาน Wealth Management และ กรรมการบริหาร บลน.ฟินโนมีนา"